Skallingen: En 52-årig kvinde fra Tyskland ringede i et et meget febrilsk tonefald til politiet torsdag eftermiddag. Hun snakkede engelsk. En mand var brudt ind i hendes autocamper og havde taget ophold i køretøjet på den regnfulde septemberdag med stærk vind i den vestlige del af Jylland.

Kvinden var meget oprevet, men det lykkedes politiet at få en position. Autocamperen var parkeret på Skallingevej, som leder fra Ho og ud på naturhalvøen Skallingen.

Politiet ankom og konstaterede, at en rude til autocamperen var knust. I autocamperen befandt sig en 61-årig dansk mand.

Manden var så beruset, at han blev taget med i detentionen. Det var ifølge døgnrapporten ikke forsvarligt at lade manden færdes frit.

Politiet fik opkaldet fra kvinden klokken 16.23.